Diser wonderbarlich schön Waytz ist gewachsen inn der Grafschafft Flandern
Diser wonderbarlich schon Waytz / ist gewachsen inn der Grafschafft Flandern / drey meil von Gendt / Anno. M. D. XXXXvii. Auff mancherlay Form unnd gestalt / Etliche dick inn ainander gedrungen / Etliche mit zertaylten Ehern / Als mit vier / acht / zwelff / bis inn fünffzehen / Ehern auff ainem Halm / wie inn diser Figur gesehen wirdt.

Hie auff Erden man teglich sicht /
Vil wunderzaychen unnd geschicht.
Darauß wir sollen nemen war / 
Wie Gott der Herr so wunderbar.
Sein Herligkayt unnd krafft beweyßt /
Darumb er billich wirdt gepreyßt.
Des sollen wir all nemen war /
Unnd uns zu im bekeren gar.
So wirdt er sich zu uns auch kern /
Unnd uns an Leyb und Seel ernern.
Das er thun will und auch wol kan /
Deß wir hie ain Exempel han.
Als ich euch kürtzlich hie bericht /
Inn der nachfolgenden geschicht.
Die warhafftig geschehen ist /
Nach der geburt Christi das wißt.
Als man zalt fünffzehn hundert jar /
Syben und viertzig nemet war.
Inn der Grafschafft Flandern genendt /
On gefarlich drey meyl von Gendt.
Inn ainem Dorff ain Bawer saß /
Der wol mit Korn versehen was.
Zu dem kamen vil Armer Leyt /
Den halff er trewlich alle zeyt.
Mit Korn leyhen fru unnd spet /
Sovil er im vermügen het.
Welches im Gott Reychlich bezalt /
Unnd hundertfeltig hie vergalt.
Nach der zusag Christi fürwar /
Das mercket alle offenbar.
Diser Bawer ain Acker het /
Darauff er guten Waitzen seet.
Der wuchs auff zu der Erndtzeyt /
Uberflüssig on widerstreyt.
Dann etlich Eher wurden gar /
Dick / auff ainander das ist war.
Auch fand man mancherlay geschlecht /
Der Eher / als ir hie ains secht.
Das auff aim Halm wuchsen her /
Inn vier / acht / zwelff / fünffzehen Eher.
Die man dann noch bey handen hat /
Gott verleyht unns sein genadt.
Das wir bekennen unser sündt /
Dann ye ain yeder Mensch empfindt.
Der gnaden die uns Gott erzaygt /
Und uns zu helffen ist genaygt.
Zeytlich und Ewig wie man sicht /
Das lassent unns verachten nicht.
Und seiner wunder nemen war /
Der man vil sicht gantz offenbar.
Am Hymel / Sternen / Sonn und Mon /
Darzu auff Erden wir auch hon.
Straff und warnung auß Gottes wort /
Noch faren wir inn sünden fort.
Und dencken nit an Christi sag /
Da er uns Lert vom Jüngsten tag.
Der aigentlich vor handen ist /
Unnd kummen wirdt inn Kurtzer frist.
Da Christus sein gericht wirdt han /
Vor dem wir alle müssen stan /
Da aim yeden vergolten wirdt /
Wie er sein Leben hat gefürt.
Alhie auff Erd inn diser zeyt /
Drumb bittendt Gott inn Ewigkayt.
Das unns sein Hayliger Gayst regier /
Unnd ins ewig Vatterland für.  AMEN.

Dise Figur ist etlichen Fürsten und Stenden deß Reychs über schickt worden.

Getruckt zu Augspurg durch Hans Hofer.

Deutsche Philologie
1540er Jahre
Deutschland
Frühneuhochdeutsch
Nachricht
Einblattdruck